Polisieman vas vir veediefstalArgieffoto ŉ Voormalige Oos-Kaapse polisiebeampte van die veediefstaleenheid is vandeesweek aan veediefstal skuldig bevind. Die Nasionale Vervolgingsgesag (NVG) het Donderdag gesê die beampte, lt.kol. Thembinkosi Mthengana, is in die Mthatha-landdroshof skuldig bevind. “Mthengana is met R10 000 beboet of 20 maande tronkstraf omdat hy in 2007 ŉ bul in Mthatha gesteel het,” het Luxolo Jali, ŉ woordvoerder van die Oos-Kaapse NVG, gesê. Mthengana het vir die Mthata-veediefstaleenheid gewerk voor hy die stasiebevelvoerder van die Flagstaff-polisiestasie geword het. Hy is tot 28 Februarie gegun om die boete te betaal. Dit is nog nie bekend of Mthengana teen die uitspraak gaan appelleer nie.